A magyar kultúra napja

A magyar kultúra napja alkalmából 2014. január 22-én két osztály meghívást kapott a Művelődési Házba.

A negyedik és a hatodik osztályt kísértük fel, ahol már berendezett terem fogadott bennünket: hatalmas vetítővászon, két projektor, sok 3D-s szemüveg és két mosolygó ember: Prech Márton és felesége.

Először felállva hallgattuk meg a Himnuszt, majd egy rövid ismertető következett Salamon Marika, a Művelődési Ház igazgatója felolvasásában arról, hogy ez a szép ünnep miről is szól.

Az alábbi élménybeszámolót Orosz Anna és Kelemen Molli 6. osztályosok írták:

„ A Művelődési Házban egy 3D-s filmet néztünk meg, amit egy házaspár készített Magyarország nemzeti parkjairól. Igen sok meglepő tájat mutatott be nekünk a film, barlangok, különleges növények és állatok életébe pillantottunk be a térhatású szemüvegekkel. Utána elmondták azt is, hogyan készült a film és mi is az a polaroid szűrő.

Utána egy festőművésznő, Molnár Ágnes Eszter festményeit tekinthettük meg. A képekhez nagyon szokatlan színeket használt, és ha távolról néztük a képeket, sokkal látványosabb és érthetőbb lett. Nekünk a cicás kép tetszett a legjobban!”

Nagy élményekkel gazdagodtunk, remélem, az alkotókkal még találkozhatunk máskor is!

Köszönjük a meghívást és a szervezést!

Benkő Csilla felsős munkaközösség-vezető